b"\n_START_ARTICLE_\nChaim Herzog\n_START_SECTION_\nZgodnje \xc5\xbeivljenje\n_START_PARAGRAPH_\nRodil se je v Clinton Park Avenue, v Belfastu, uglednemu rabinu Yitzaku HaLeviju Herzogu, ki je bil od 1919 do 1937 glavni rabin na Irskem (in pozneje v Palestini in Izraelu). Dru\xc5\xbeina je od leta 1919 bivala na naslovu Bloomfield Avenue 33, v Dublinu. Herzog je \xc5\xa1tudiral na Wesley Collegeu v Dublinu._NEWLINE_V Palestino se je preselil leta 1935 in med arabsko vstajo 1936\xe2\x80\x9339 slu\xc5\xbeil v judovski paravoja\xc5\xa1ki formaciji Haganah._NEWLINE_\xc5\xa0el je na University College London, da bi pridobil diplomo iz prava in postal odvetnik v Lincoln's Inn. Med drugo svetovno vojno se je pridru\xc5\xbeil britanski vojski; bil je poveljnik oklepne divizije v Nem\xc4\x8diji. Tam se ga je prijel vzdevek, ki se ga je nato dr\xc5\xbeal vse \xc5\xbeivljenje: Vivian. Britanci namre\xc4\x8d niso znali izgovoriti njegovega imena Chaim. Neki judovski vojak je dejal, da angle\xc5\xa1ki\xc2\xa0\xc2\xbbVivian\xc2\xab\xc2\xa0ustreza hebrejskemu\xc2\xa0\xc2\xbbChaim\xc2\xab. Leta 1943 je postal \xc4\x8dlan Korpusa inteligence (Intelligence Corps, znano tudi kot Int Corps) in je sodeloval pri osvoboditvi nekaterih koncentracijskih tabori\xc5\xa1\xc4\x8d in pri opredeljevanju istovetnosti ujetega nem\xc5\xa1kega vojaka, ki naj bi bil Heinrich Himmler. Britansko vojsko je zapustil leta 1947 s \xc4\x8dinom majorja.\n_START_SECTION_\nVoja\xc5\xa1ka, pravna in politi\xc4\x8dna kariera\n_START_PARAGRAPH_\nTakoj po koncu vojne se je vrnil v Palestino. Po ustanovitvi izraelske dr\xc5\xbeave, se je boril v arabsko-izraelski vojni istega leta (1948) kot oficir v bitki za strate\xc5\xa1ki vrh Latrun blizu Jeruzalema. Njegove izku\xc5\xa1nje v Intelligence Corps med drugo svetovno vojno so se izkazale za dragocene, in tako je postal poveljujo\xc4\x8di Oddelku voja\xc5\xa1ke inteligence v Izraelskih obrambnih silah (\xe2\x80\x8eAgaf HaModiin, 'oddelek inteligence', pogosto skraj\xc5\xa1ano v Aman). Oddelku je poveljeval od 1948 do 1950 in ponovno od 1959 do 1962. Od 1950 do 1954 je bil obrambni ata\xc5\xa1e pri izraelskem poslani\xc5\xa1tvu v ZDA. Leta 1962 je zapustil IDF s \xc4\x8dinom generalmajorja._NEWLINE_Po odhodu iz vojske je Herzog odprl zasebno odvetni\xc5\xa1ko pisarno. Ko je leta 1967 izbruhnila \xc5\xa1estdnevna vojna, se je vrnil v javno \xc5\xbeivljenje, in sicer kot voja\xc5\xa1ki poro\xc4\x8devalec za radio Kol Israel._NEWLINE_Leta 1972 je z Michaelom Foxom in Yaakovom Neemanom ustanovil odvetni\xc5\xa1ko pisarno Herzog, Fox & Neeman, eno najve\xc4\x8djih v Izraelu._NEWLINE_Leta 1975 je bil imenovan za izraelskega poslanika pri Zdru\xc5\xbeenih narodih, kjer je slu\xc5\xbeil do 1978. V tem \xc4\x8dasu so Zdru\xc5\xbeeni narodi sprejeli resolucijo\xc2\xa0\xc2\xbbSionizem je rasizem\xc2\xab, ki jo je Herzog obsodil in simboli\xc4\x8dno raztrgal, reko\xc4\x8d:\xc2\xa0\xc2\xbbTa resolucija, ki izhaja iz sovra\xc5\xa1tva, hinav\xc5\xa1\xc4\x8dine in arogance, je za nas Jude brez vsakr\xc5\xa1ne moralne in pravne vrednosti.\xc2\xab_NEWLINE_Na volitvah leta 1981 je kot \xc4\x8dlan levi\xc4\x8darske stranke Alingment (hebr. HaMa'arakh), predhodnice Laburisti\xc4\x8dne stranke (hebr. Avoda), dobil poslansko mesto v izraelskem parlamentu (knesset) in tako vstopil v politi\xc4\x8dno \xc5\xbeivljenje."